Ayɛwoho 31 no yɛ da woetu esi hɔ wɔ Ebibirmu a yɛdze kaa Ebibiman Amandɔfo Nkabɔmukuw kɛse no mu mbaa. Mekyerɛ mbasiafo woedzi dwuma ahorow aboa asaasepɔn no na no do mba, tsitsir mbaa, wɔ akwan ahorow biara wobotum do.
Ber biara a yɛbɔbɔ Ebibirmu kuwkɛse Pan Africa dzin no, edzin na nkorɔfo a yɛdwen hɔn ho kɛse anaa hɔn ho nsɛm dzi kan ba hɛn tsirmu nye Ekunyin binom a wodzii akotsen boaa Ebibirmu aman ahorow ma wonyaa hɔn fahodzi. Mpɛn pii na yɛnnkaa dɛ mbasiafo dodowara nnyi ahoɔdzen a wɔdze ko dze, naaso wɔnam akwan ahorow do boa ma yetu ndzɛmba ahorow hɛn nananom gyaa hɔn ekyir maa hɛn no mu mpon na yɛbɔ ho ban so.
Anamɔn ahorow pii na mbaa tu wɔ hɛn asetsena mu dɛ adasa, na tsitsir Ebibifo, a sɛ ɔnntse dɛm a nkyɛ ɔnnyɛ mbrɛ yebodur nye yi. Hɛn mbasiafo wɔ sunsum na ahoɔdzen bi a ɔboa hɔn ma wotum dzi dwuma biara a wɔdze si hɔn enyi do ma owie pɛyɛ. Dɛm ntsi na ekehia dɛ berano berano no, yɛkaa mbasiafo binom a wɔaboa asaasepɔn yi na hɔn wɔnam ndwuma bi do ada nsew. Botae no nye dɛ yɛnam do bɛma nkyirmba so afa dɛm akwan no do dze botae pa bi esi hɔn enyi do, na wɔahyɛ hɔn nkuran ma wɔaayɛ dza ɔbor do mpo.
Yebeyi mbaa yinom mu baasa bi dze akyerɛ dza mbaa ayɛ dze aboa asaasepɔn yi:
Mbaa asom aboa ma aboa ma yɛabɔ hɛn kwaa na nsaase ho ban. Ndua no nduae yɛ adze a ɔboa ɔman biara ma ɔbɔ ne nsaase ho ban fi wimu nsakyer na ɔdomankoma ehyiakwa binom ho. Ɔbaa Wangari Maathai yɛ Kenyanyi basia onyimnyamfo a ɔwɔ abawdobɔdze ahorow dɛm dwumadzi yi ho. Ɔno na ɔdze Green Belt Movement bɔbɔɔ adze a wɔnam do duaduaa ndua dze koo kwaangui. Ɔnam iyi do maa mbasiafo a wɔwɔ nkuroba nkuroba mu tum na ndze wɔ ɔdomankoma atsenae no kora mu.
Yɛhwɛ amansiesie na amanyɛsɛm mu so a, ɔnnyɛ adze a yebotum eyi mbaa wɔ mu ma ɔaayɛ yie. Liberia Mampanyin Ellen Johnson Sirleaf nye basia a odzi kan a odzii mampanyin wɔ Ebibirmu ha. Obedzii mampanyin ber nna ne man afa ɔko mu na ɔboae ma wosiesie ɔman no. N’amambu no maa yehun nkankɔ a obotum aba ber mbasiafo enya kwan dɛ wɔsom ber wɔama hɔn aban mu dzibew a ɔkrɔn.
Ɔba no akyerɛw kasadwin mu mpo dze a yebenya mbaa abemfo a wɔnam akyerɛw na kasadwin do atɔn Ebibiman yi na woetsintsim n’abrabɔ, n’amandze na n’amandzehu. Wɔnam akyerɛw ada ɔhaw ahorow a mbaa fa mu edzi, na wɔama yehu dza mbaa tum yɛ boa hɔn ebusua, hɔn nkurow na ɔman a wɔwɔ mu no nyina. Yebotum mbaa akyerɛwfo bi tse dɛ Amma Darko na Ama Ata Aidoo a wɔyɛ Ghanafo. Na yɛrohwɛ hɔn wɔdze hɔn akyerɛw tsim mbaa do, na wɔkyerɛw tsia ɔman nhyehyɛɛ ahorow otsia mbaa a, ɔno yennkotum egya Chimamanda Ngozi Adichie ekyir. Ɔnam n’akyerɛw ahorow do kyerɛ suahu ahorow mbasiafo fa mu, ɔhyɛ mbaa nkuran so dɛ wɔngye hɔn ɔdomankoma su na dza wogyina ma no nto mu a wonnu hɔnho wɔ ho.
Iyinom na pii a ɔkeka ho na mbaa dodowara asoɛr egyina ayɛ aboa Ebibiman a ɔma ohia dɛ yɛkaa hɔn na hɔn ntoboa berano berano ma nkyirmba hu mboa a wɔdze ayɛ asaasepɔn yi na hia a ohia dɛ wɔtoa dɛm no do.
